Tarybos Sprendimas
2002 m. kovo 4 d.
dėl Monrealio protokolo dėl ozono sluoksnį ardančių medžiagų ketvirtojo pakeitimo sudarymo
(2002/215/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 175 straipsnio 1 dalį, siejant su 300 straipsnio 2 dalies pirmuoju sakiniu ir 300 straipsnio 3 dalies pirmąja pastraipa,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) Bendrija, atsižvelgdama į savo atsakomybę už aplinkos apsaugą, Sprendimu 88/540/EEB [3] tapo Vienos konvencijos dėl ozono sluoksnio apsaugos ir Monrealio protokolo dėl ozono sluoksnį ardančių medžiagų Šalimi, Sprendimu 91/690/EEB [4] patvirtino pirmąją minėto Protokolo pataisą, Sprendimu 94/68/EB [5] patvirtino antrąją minėto Protokolo pataisą, o Sprendimu 2000/646/EB [6] patvirtino trečiąjį minėto Protokolo pakeitimą;
(2) naujausių tyrimų duomenys rodo, kad tinkamai ozono sluoksnio apsaugai reikia griežtesnės, nei numatyta Monrealio protokole su 1997 metų pakeitimais, prekybos ozono sluoksnį ardančiomis medžiagomis kontrolės. Tie patys duomenys rodo, kad turėtų būti numatytos papildomos ozono sluoksnį ardančių medžiagų, ypač hidrochlorfluorangliavandenilių ir naujų medžiagų, gamybos kontrolės priemonės;
(3) ketvirtąjį Monrealio protokolo pakeitimą, numatantį šias kontrolės priemones, Šalys priėmė 1999 m. gruodžio mėnesį Pekine;
(4) Komisija Bendrijos vardu dalyvavo derantis ir priimant minėtą pakeitimą;
(5) Bendrija ėmėsi priemonių pakeitimo taikymo srityje, būtent 2000 m. birželio 29 d. Europos Parlamento ir Tarybos reglamentu (EB) Nr. 2037/2000 dėl ozono sluoksnį ardančių medžiagų [7], ir todėl toje srityje ji turėtų prisiimti tarptautinius įsipareigojimus;
(6) Bendrija privalo patvirtinti ketvirtąjį Monrealio protokolo pakeitimą, kadangi jo nuostatos yra susijusios su kontroliuojamų medžiagų gamyba ir Bendrijos prekyba jomis su kitomis Šalimis, o jų įgyvendinimas yra Bendrijos pareiga,
NUSPRENDĖ:
1 straipsnis
Bendrijos vardu patvirtinamas Monrealio protokolo dėl ozono sluoksnį ardančių medžiagų ketvirtasis pakeitimas.
Šio pakeitimo tekstas pridedamas prie šio sprendimo.
2 straipsnis
Tarybos pirmininkas įgaliojamas paskirti asmenį ar asmenis, įgaliotus Bendrijos vardu deponuoti šio ketvirtojo pakeitimo patvirtinimo dokumentą Jungtinių Tautų Generaliniam Sekretoriui pagal Vienos konvencijos dėl ozono sluoksnio apsaugos 13 straipsnį, siejant su Monrealio protokolo ketvirtojo pakeitimo 3 straipsniu.
3 straipsnis
Šis sprendimas skelbiamas Europos Bendrijų oficialiajame leidinyje.
Priimta Briuselyje, 2002 m. kovo 4 d.